‘PJW’ย้ำแกร่งโตปีละ20%ฉลุย
PJW เผยสภาพคล่องซื้อขายหุ้นคึกรับข่าวลือแจกวอร์แรนต์ บิ๊กเตือนนักลงทุนอย่าหลงเชื่อยันพื้นฐานแกร่ง
25 ส.ค. 2555

PJW เผยสภาพคล่องซื้อขายหุ้นคึกรับข่าวลือแจกวอร์แรนต์ บิ๊กเตือนนักลงทุนอย่าหลงเชื่อยันพื้นฐานแกร่ง
นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก (PJW) เปิดเผยว่า ในช่วงสัปดาห์ที่ผ่านมาปริมาณการซื้อขายหุ้นของ PJW คึกคักน่าจะมีเหตุผลมาจากข่าวลือว่า บริษัทจะมีการออกใบสำคัญแสดงสิทธิ (วอร์แรนต์) ทั้งนี้ไม่เป็นความจริงและต้องการให้นักลงทุนพิจารณาจากปัจจัยพื้นฐานมากกว่า 
ด้านกรณีที่นายสมพงษ์ ชลคดีดำรงกุล (เสี่ยปู่) ถือหุ้นใหญ่ นายวิวรรธน์ กล่าวว่า ไม่เคยพบกันมาก่อน และคงไม่สามารถห้ามให้ใครมาถือหุ้นไม่ได้ แต่จะรักษาสัดส่วนของการเป็นผู้ถือหุ้นใหญ่ไว้ เพื่อให้การบริหารงานเป็นไปตามแผนด้วยความราบรื่นสนับสนุนการเติบโตในอัตรา 20% ต่อปี ในระยะ 35 ปีข้างหน้า 
สำหรับปีนี้มองว่ารายได้จะโตในอัตรา 20-25% จากปีที่ผ่านมามีรายได้ 1,644 ล้านบาท และรักษาระดับอัตรากำไรขั้นต้นไว้ที่ 19-20% ด้วยการบริหารประสิทธิภาพการผลิต และคาดว่าผลงานในครึ่งปีหลังจะดีขึ้นกว่าครึ่งปีแรก เนื่องจากได้เพิ่มเครื่องจักรเข้ามารับคำสั่งซื้อของลูกค้าที่มีมากขึ้น
ด้านรายได้จากการไปลงทุนสร้างโรงงานในประเทศจีน ซึ่งได้เริ่มผลิตตั้งแต่กลางเดือน เม.ย. 2554 โดยคาดว่าปี 2557 จะเห็นรายได้จากจีนเข้ามาเต็มเม็ดเต็มหน่วย
“ในปี 2558 เป็นต้นไปจะมีรายได้จากกลุ่มประเทศอาเซียนเข้ามาเพิ่ม เพื่อรองรับการขยายตัวในอัตรา 20% ต่อปี” นายวิวรรธน์ กล่าว
ขณะนี้บริษัทวางแผนลงทุนในปี 2555-2558 ด้วยงบลงทุนประมาณ 556 ล้านบาท ใช้เงินทุนมาจากเงินเพิ่มทุน 200 ล้านบาท และเงินกู้ยืมระยะยาวจากสถาบันการเงิน 280 ล้านบาท